Mark Zuckerberg

Mark Elliot Zuckerberg (* 14. máj 1984, White Plains, New York, USA) je americký podnikateľ, spoluzakladateľ sociálnej siete Facebook a jej materskej spoločnosti Meta Platforms, ktorej je predsedom, výkonným riaditeľom a kontrolným akcionárom. Zuckerberg bol predmetom viacerých súdnych sporov týkajúcich sa vytvorenia a vlastníctva Facebooku, ako aj otázok, ako je ochrana súkromia používateľov.

Zuckerberg krátko navštevoval Harvard College, kde vo februári 2004 spolu so svojimi spolubývajúcimi Eduardom Saverinom, Andrewom McCollumom, Dustinom Moskovitzom a Chrisom Hughesom spustil Facebook. V máji 2012 uviedol spoločnosť na burzu s väčšinovým podielom. V roku 2008 sa vo veku 23 rokov stal najmladším miliardárom na svete a neustále sa umiestňuje medzi najbohatšími jednotlivcami sveta. V januári 2025 časopis Forbes odhadol Zuckerbergovo čisté imanie na 237 miliárd dolárov.

Svoje finančné prostriedky využil aj na organizovanie viacerých darov vrátane založenia iniciatívy Chan Zuckerberg Initiative. Film Sociálna sieť (The Social Network), uvedený v roku 2010, zobrazuje začiatky Zuckerbergovej kariéry, jeho problémy so zákonom a počiatočný úspech Facebooku, získal niekoľko Oscarov. Jeho význam a rýchly vzostup v technologickom priemysle vyvolali politickú a právnu pozornosť.

 Životopis 
Narodil sa v mestečku White Plains. Zo strednej školy šiel na Harvard University, kde sa venoval programovaniu. Vytvoril veľa stránok na báze sociálnych sietí. Vznik Facebooku inšpiroval ich školský časopis Facebook, kde boli mená študentov, ich fotky, podpisy a informácie minimálne na jednu stranu. Jedna z nich, Facebook, bola určená práve pre študentov jeho univerzity. Na jej vytvorenie sa však musel nabúrať do školskej databázy, kvôli čomu skončil aj pred disciplinárnou komisiou. Jeho najznámejší a najúspešnejší projekt sa volá Facebook. Je to sociálna sieť, ktorá uľahčuje kontakt s priateľmi, umožňuje vymieňať a zdieľať fotografie a videá, nadväzovať nové priateľstvá, vyjadrovať názory pomocou pridávania do skupín alebo môže taktiež poslúžiť ako reklama alebo pri hľadaní pracovných pozícií, pričom zamestnávateľovi pomáhajú informácie každého registrovaného pri hľadaní vhodného zamestnanca. Okrem iného Facebook disponuje aj hrami, chatom a inými prvkami. Mark sám tvrdí, že naprogramovanie zdrojového kódu mu trvalo iba dva týždne. Jeho projekt si získal okamžite popularitu po celej univerzite. Za dva týždne ho využívala polovica študentov. Preto sa rozšíril najskôr do Stanfordu a Yaleu a zanedlho do celých Spojených štátov. 

Cez leto 2004 sa rozhodol opustiť školu a so svojím priateľom si prenajal malý domček v Kalifornii. Neskôr si ho povšimol Peter Thiel, spoluzakladateľ PayPalu a stal sa Zuckerbergovým prvým veľkým investorom. V priebehu roku 2006 dostal veľa ponúk na kúpu Facebooku, tie však všetky odmietol, pretože s ním mal rozsiahle plány. Zo stránky pre vysokoškolákov chcel spraviť sociálny web pre všetkých. Jeho vízia sa mu podarila a v júni 2015 sa mohol chváliť viac než 2 miliardami užívateľov. V štvrtom štvrťroku 2021 dosiahol Facebook 2,91 miliardy aktívnych užívateľov. 

 Referencie 

 Iné projekty 

 Externé odkazy 
 Mark Zuckerberg na Facebooku

 Zdroj 

Kategória:Facebook
Kategória:Programátori USA
Kategória:Miliardári USA
Kategória:Absolventi Harvard University
Kategória:Osobnosti USA židovského pôvodu
Kategória:Osobnosti roka časopisu Time
Kategória:Ateisti USA
Kategória:Osobnosti z White Plains (New York)